**Indre Østfold Renovasjon IKS**

**Representantskapets eierstrategi overfor Indre Østfold Renovasjon IKS**

Strategi for perioden 2016 - 2019

**19.10.15**

Innhold

[Prosess 2](#_Toc433129639)

[Eierstrategi overfor Indre Østfold Utvikling IKS 3](#_Toc433129640)

[Hensikt 3](#_Toc433129641)

[Kjernevirksomhet 3](#_Toc433129642)

[Forutsetninger 4](#_Toc433129643)

[Styringsprinsipper 4](#_Toc433129644)

[Økonomi 5](#_Toc433129645)

[Utviklingsområder 6](#_Toc433129646)

[Utredningsarbeid i inneværende strategiperiode 6](#_Toc433129647)

[Utviklingsarbeid i neste 4-års periode 6](#_Toc433129648)

# Prosess

Representantskapsmøte 28.04.15

Representantskapet for Indre Østfold Renovasjon IKS vedtok 28.04.15 å nedsette et strategiutvalg for utarbeidelse av eierstrategi for selskapet:

«I henhold til ny selskapsavtale skal det utarbeides en eierstrategi. Representantskapet skal være ansvarlig for å utarbeide strategien og skal sluttbehandles der, men kommunene skal være høringsinstans. Eierstrategien skal i motsetning til selskapsavtalen være mer detaljert og omhandle eiernes forventninger til selskapet.

Eierstrategien skal utarbeides av et strategiutvalg med følgende personer:

* Knut Espeland
* Øivind Juel
* Tor Morten Mandt
* Tor-Anders Olsen
* Vidar Østenby
* Åsmund Kobbevik (sekretær)

PROSESS

Strategiutvalget møttes første gang 19.05.15 og har totalt gjennomført 5 møter (19. mai, 15. juni, 31. august, 21. september, 02. oktober)

Strategien ble presentert for eierne i eiermøte 19.10.15.

*Representantskapets vedtak 30.10.15*

*Representantskapet sender eierstrategien ut som høringssak til kommunestyrene.*

*Det forventes at høringen sikrer deltakelse fra relevante faggrupper i kommunene.*

# Eierstrategi overfor Indre Østfold Utvikling IKS

## Hensikt

Indre Østfold Renovasjon IKS (IØR) er et interkommunalt selskap etter lov om interkommunale selskap. Selskapet ble etablert i 1975 som et interkommunalt samarbeid mellom Askim og Spydeberg kommune. Øvrige kommuner ble med i samarbeidet etter hvert, med Marker som siste eierkommune fra 1990.

Samarbeidet ble i 1995 organisert etter kommunelovens kap. 5, § 27 og omdannet i 2004 til et IKS etter lov om interkommunale selskaper. Selskapet etablerte i 2005 datterselskapet Retura Østfold AS (RØ) med forretningsområde innsamling og behandling av næringsavfall.

Motivet for etableringen av IØR handler om effektivisering av tjenesteproduksjon, hvor det også finnes en samfunnsøkonomisk gevinst knyttet til klima og miljø. Interessene i RØ er primært av finansiell art.

Eierkommunenes målsetting med IØR er å sikre en kostnadseffektiv og miljøvennlig innsamling og behandling av husholdningsavfall for innbyggerne. Selskapet skal realisere kommunenes ansvar i henhold til lov- og forskriftområder innenfor avfallshåndtering. Dette innebærer at eierne ikke utelukkende legger økonomiske driftshensyn til grunn, men sikrer rammevilkår som fremmer bærekraftige og innovative renovasjonsløsninger for fremtiden.

## Kjernevirksomhet

Selskapet skal utføre offentlige tjenester for sine eiere herunder innsamling og behandling av husholdningsavfall hjemlet i Forurensingsloven §§29, 30 og 31, samt innsamling og behandling av avfall fra kommunale virksomheter.

Selskapet skal innhente nødvendige tillatelser og konsesjoner.

IØR sitt funksjonsområde kan deles inn i

1. sørge for transportapparat for innsamling av det avfall eierkommunene har ansvaret for
2. mottaksanlegg for avfall
3. omlasting og videre transport av avfall
4. drive deponi

IØRs drift av deponi for ordinært avfall bør fortsette inntil deponiet er fylt opp. Senere kan kjøp av deponikapasitet være aktuelt.[[1]](#footnote-1)

Selskapet kan selge tjenester til andre enn sine eiere innenfor konkurranseregelverkets praksis om utvidet egenregi. All forretningsmessig virksomhet av vesentlig betydning bør skilles ut og utføres i egne selskaper.

IØR IKS skal følge lov om offentlig anskaffelser og offentlighetsloven for all virksomhet. Retura AS driver forretningsdrift innenfor næringsavfall og er ikke omfattet av offentlighetsloven.

## Forutsetninger

IØR skal sørge for god forretningsmessig drift av anlegg og serviceapparat. Selskapet skal utvikle nye tjenestetilbud for service, renovasjon og avfallsbehandling.

IØR kjøper transporttjenester til innsamling og videretransport av avfall.

IØR skal ha en strategi for å realisere eiernes mål for avfallshåndtering i tråd med eierkommunenes klima- og energiplan[[2]](#footnote-2). Reduksjon av klimagassutslippene og energiforbruket generelt innebærer en utvikling som forutsetter at gjenvinnings*graden* for avfall økes mens avfalls*mengden* reduseres.

I vurderingen av miljøtiltak har selskapets profil og satsing blitt drøftet:

* Dagens kildesortering er god, men det er et mål at restavfallsfraksjonen skal bli levert til et sentralsorteringsanlegg for å øke materialgjenvinningen.
* IØR kan levere til gjenbruksbutikker. IØR har i dag avtale med Deltagruppen.
* IØR leverer i dag sitt matavfall til biogassproduksjon i Fredrikstad. Eget biogassanlegg er utelukket pga. kritisk masse.

IØR er sertifisert etter ISO 14001 som er et miljøstyringssystem som måler selskapet opp mot en standard for god miljøledelse, og er i samsvar med den. Sertifiseringen utføres av en uavhengig tredjepart og legger til grunn at bedriftens, produktenes og tjenestenes miljøbelastninger reduseres til et minimum. Eierne legger til grunn at selskapet fortsetter det viktige miljøarbeidet i selskapet i tråd med sertifiseringen.

IØR benchmarkes annethvert år[[3]](#footnote-3), der selskapet sammenliknes med andre renovasjonsselskaper. Målinger leveres med indikatorer innenfor kundetilfredshet, tjenestestandard, arbeidsmiljø, miljøstandard, driftseffektivitet, systemeffektivitet og gebyrnivå. Det forventes at styret inviterer til eiermøter hvor undersøkelsen presenteres, med styrets kommentarer og forslag til evt. justeringer av driften.

## Styringsprinsipper

Prinsippene som eierne legger til grunn for styring av og samhandling med selskapet er nedfelt i Interkommunal Eierskapsmelding for Indre Østfold.

Representantskapet er IØR sitt eierorgan. Hver eierrepresentant har ansvar for å rapportere til sitt kommunestyre og innhente kommunestyrets syn på aktuelle saker.

Selskapets representantskap og styret kan ta initiativ til å avholde eiermøter. Eiermøtene benyttes til å utveksle informasjon fra virksomheten, drøfte selskapets rammebetingelser og investeringsplaner, der eierne gir styringssignaler. Møtene skal forberedes med utsendelse av informasjon og spørsmål til avklaringer på forhånd, der eierne får det nødvendige underlaget for å vurdere alternativer og veivalg.

Daglig leder skal minimum en gang i året innkalle eierkommunene til fagmøter, hvor aktuelle fagpersoner drøfter selskapets leveranser til kommunene og deres innbyggere, herunder tjenestenivå, omfang og grenseoppganger mellom selskapets og kommunenes ansvar. Fagmøtet skal besitte nødvendig kompetanse innenfor selskapets områder og forankre dialogen med selskapet innad i egen organisasjon. Selskapet har sekretæransvaret for faggruppen. Aktuelle saker fra fagmøtene fremmes gjennom selskapets styringsstruktur.

IØR IKS eier datterselskapet Retura Østfold AS. IØR som konsern ivaretar dialogen og styring av Retura Østfold AS. Styreleder i IØR IKS er generalforsamling for Retura Østfold AS. GF har et spesielt ansvar for å sikre kommunikasjon og informasjon til sine eiere hva gjelder RØ. Selskapet ved styret skal sikre en organisering som optimaliserer den forretningsmessige driften av næringsavfall.

## Økonomi

Deltakerkommunenes ideelle eierandel i selskapet beregnes ut fra antall registrerte abonnenter foregående år, dvs. siste avlagte regnskap.

Kommunene fakturerer i dag abonnentene på grunnlag av gebyr fra IØR. I 2015 overtok IØR faktureringen for Marker kommune. I fortsettelsen vil det vurderes om IØR bør overta faktureringen for de øvrige eierkommunene[[4]](#footnote-4).

Husholdningsrenovasjon er underlagt selvkostprinsippet og styres ved at avgiften fra IØR til eierkommunene skal være lavere enn gjennomsnittet på landsbasis for de kommunale renovasjonstjenestene. Det fordrer at selskapet har et sterkt forretningsmessig fokus på driften.

Ca. 80 % av omsetningen i IØR knytter seg til husholdning, mens resterende omsetning er knyttet til næring. Overskuddet fra deponi går i sin helhet til etterdriftsfond og regnskapsføres som driftsutgift.

IØR fører regnskap etter regnskapsloven og ikke kommunale regnskapsprinsipper. Det forutsettes at selskapet har en budsjettstyring som sikrer god likviditet. Selskapets formuesforvaltning skal i henhold til § 13 i lov om interkommunale selskaper være gjenstand for betryggende kontroll.

Forretningsområdet næringsavfall er regnskapsmessig og forretningsmessig atskilt fra husholdningsavfall. Retura Østfold AS skal fortsatt være eid av IØR, men det forventes at det utbetales utbytte til eierne etter nærmere fastsatte retningslinjer. Overskuddet fra næringsvirksomheten går til klimatiltak, til fond eller tilbake til eierne, og holdes atskilt fra drift i IØR.

## Utviklingsområder

### Utredningsarbeid i inneværende strategiperiode

Forrige eierstrategi for IØR ba om en utredning med spørsmål om dagens organisering av VAR-tjenestene kan optimaliseres gjennom etableringen av et eget VAR-selskap. I løpet av perioden har spørsmålet blitt utredet[[5]](#footnote-5) og styret har gitt følgende anbefaling:

1. *Det ansettes en prosjektkoordinator som rapporterer til et prosjektstyre bestående av kontaktpersoner/VA-ledere i hver kommune, daglig leder i IØR og representant fra DaØ.*
2. *Prosjektperioden bør vare i tre år.*
3. *Prosjektet finansieres som et spleiselag mellom eierkommunene.*
4. *Det henstilles til representantskapet å ta stilling til*
   1. *Finansiering og økonomiske rammer for prosjektet*
   2. *Vertskap (arbeidsgiveransvaret) for prosjektkoordinatoren*

Representantskapet vedtok 30.04.2013 at *«Saken utsettes, men diskuteres videre i forbindelse med eierskapsmeldingen.» På dette grunnlag kom styret til følgende konklusjon: «Styret i Indre Østfold Renovasjon IKS vil ut ifra en helhetsvurdering anbefale at arbeidet med et utvidet VAR-samarbeid i regi av IØR avsluttes i sin nåværende form. IØR er dog positiv til ta opp igjen dette arbeidet dersom eierskapsmeldingen og den påfølgende eierstrategi konkluderer med at dette er riktig.»*

Med dagens VA-struktur i regionen vurderes det ikke som naturlig med en formell tilknytning mellom VA og renovasjon.

### Utviklingsarbeid i neste 4-års periode

Selskapets særskilte ansvar

* Miljøtiltak
  + Prioritere informasjons- og motivasjonsarbeid overfor brukerne om avfallsgenerering generelt og spesielt avfallsmengden
  + Legge en plan for bedre miljøprofil
  + I løpet av strategiperioden vil styret utrede ulike alternativer for sentralsortering. Det vil overlates til eierne å ta stilling til om kostnaden står i forhold til miljøgevinsten.
  + Biobrenselanlegg vil utredes i neste 4-års periode
* Utbytte fra Retura AS
  + Styret utarbeider og foreslår retningslinjer for utbetaling av utbytte fra Retura AS

Samarbeidsoppgaver

* Styrke aktualitet i eiermøter

Eiernes ansvar

* Fakturering
  + Kommunene vil foreta en gjennomgang av selvkostregnskapet med tanke på direkte og indirekte kostnader, beregne samfaktureringsgevinst og beskrive servicelinjer.
* Organisasjonsform
  + Eierne vil vurdere organisasjonsform og forberede en evt. organisasjonsendring etter at spørsmål om kommunestruktur er avklart

1. Deponi: I henhold til ny lov fra 2009 er det kun adgang til å deponere på godkjent fyllplass ikke nedbrytbart (inert) materiale. Dette utgjør en svært liten del av innsamlet avfall. [↑](#footnote-ref-1)
2. Klima- og energiplan for kommunene I Indre Østfold, 2011-2020 [↑](#footnote-ref-2)
3. [www.renovasjonsbenchmarking.no](http://www.renovasjonsbenchmarking.no), Energidata Consulting AS (EDC) [↑](#footnote-ref-3)
4. Strategiarbeidet har pekt på at A) Det er forskjell på totalt påslag i kommunene og anslått faktureringsgebyr fra IØR. B) Kommunene har forskjellig kalkyle for påslag av direkte og indirekte kostnader for fakturering. C) Det kan bli en mer strømlinjeformet serviceytelse dersom IØR overtar faktureringen [↑](#footnote-ref-4)
5. Driftsassistansen i Østfold: Rapporter av 31.5.2012 og 31.1.2013 [↑](#footnote-ref-5)